Dua kluster baru : Kluster Ulu Anap enggau Kluster Emperan - Suara Sarawak\nKUCHING: Dua kluster baru ditemu sehari tu iya nya Kluster Ulu Anap, Tatau enggau Kluster Emperan, Selangau.\nKomiti Penyangga Penusah Nengeri (JPBN) nengah penerang media iya madahka Kluster Ulu Anap ngaul sebuah komuniti rumah panjai di Ulu Sungai Anap, Nanga Tau di Tatau, Bintulu.\nKes indeks kluster tu ngaul siku indu beumur 38 taun ti gawa ba sebuah serikat peribit ba sebuah sekula primari di Nanga Tau, lalu iya ditemu positif Covid-19 kena 1 Mei.\nKluster Emperan mega ngaul sebuah komuniti di tiga buah rumah panjai ba Selangau.\nKes indeks tu ngaul siku indu beumur 27 taun ti gawa nyadi kerani ba sebuah opis perintah di Pakan, Selangau.\nNya ngujungka bisi 78 kluster dirikodka agi ngerekai ba Sarawak ke alai 17 kluster bisi nambah kes baru kemari lalu 61 kluster ke bukai nadai nambah.\nBerebak enggau nya, penerang nya madahka pelilih menua ba status gadung enggau mirah sama bisi nambah sehari tu.\nPelilih menua ba status gadung nambah lebuh Telang Usan pulai bebali ari status kuning pengudah nadai ngerikodka kes berampit dalam timpuh 14 hari.\nNya ngujungka pelilih menua ba status gadung bisi tiga buah.\nPia mega enggau pelilih menua ba status mirah ti nambah pengudah Tatau bebali ari status oren ketegal ngerikodka 42 kes berampit dalam timpuh 14 hari ke udah.\nNya ngujungka pelilih menua ba status mirah nambah ngagai 28 buah.\nNaka diatu, pelilih menua ba status kuning bisi semilan buah lalu pelilih menua ba status oren nadai agi.